Mõni aeg tagasi avaldati Deloitte Kesk-Euroopa Fast 50 edetabel. Mida pildilt ei leia, on Eesti tehnoloogiaettevõtted. 10. kohal olev CVO Group peakontoriga Ungaris pole enam ka "päris" Eesti ettevõte. Soovitan kõigil tõsiselt sellele tabelile mõelda - mida on Eestis, Lätis (sealt küll 2 firmat on ja ehk on see piisav) ja Leedus valesti tehtud, et seal meie noori Internetifirmasid ei ole?    Ma ei räägi vaid antud tabelist - eks näitab see palju seda, kellel on aega ja viitsimist igasugu ankeete täita, võime oletada, et eestlased teevad selle asemel lihtsalt tööd. Kas küsimus on aga vaid selles, et Baltikum on pisike konnatiik, kus polegi võimalik ise midagi suuremahulist (va Lääne firmade arenduskeskused) ära  teha? Või segab fokusseerumine vaid siinsete riikide koduturule seda, et väljapoole minekust ei suudetagi mõelda ning koduturul ei jõuta samas kriitilise massini?    Tabel tabeliks, probleem on pigem selles, et aastate jooksul pole pea ükski Eesti tehnoloogiaettevõte kuhugi välja jõudnud. Ning kui mõni ongi, siis ka Eesti suurust arvestades peaks neid minu arvates olema rohkem kui ühe käe näppudel üles lugemiseks. Veelgi hullem, keegi ei ürita ka. Juhe jookseb meie inimestel kokku sel hetkel, kui  mingi pisike siinsele turule suunatud veebiteenus või IT-teenuste äri käima on pandud. Edasi ei kuhugi. Palju küsimusi, vähe vastuseid.    Paar firmat, keda mina seal edetabelis hindan või tean.    Travelplanet.pl on suhteliselt hästi käima saanud online-reisibüroo äri, olles kasumis ja müües 2006 esimesel poolaastal 128 miljoni eest reisiteenuseid (kes oskab siia kõrvale öelda Bookinghouse käibe?).    Internet Mall Tšehhis on edukalt tööle pannud online kaubanduse seal riigis.  Firma on nüüdseks laienenud ka Poolasse, Ungarisse ja Slovakkiasse. Käive on minu teada miljardites kroonides.    o2.pl on tõestanud kahte asja. Esiteks, täiesti võimalik on tungida tugeva konkurentsiga portaalide turule. Teiseks, ka ilma välise suure finantseerimiseta saab teha hea firma (o2 tudengitest asutajad panid sinna raha alla 200 tuhande krooni).    ZOOM International on olnud tubli IP kõneside tarkvaralahenduste ja teenuste turul maailmas läbi löömisel.    Nüüd siis  kõik koos nurka häbenema.